|  |  |
| --- | --- |
| СОФИЙСКИ УНИВЕРСИТЕТ „СВ. КЛИМЕНТ ОХРИДСКИ” | |
| ФАКУЛТЕТ ПО НАУКИ ЗА ОБРАЗОВАНИЕТО И ИЗКУСТВАТА | |
| У Ч Е Б Е Н П Л А Н | |
| Утвърждавам: .................................. | Утвърден от Академичен съвет с протокол  № ............. / ............... |
|  | |
| Професионално направление: **1.2** **Педагогика**  **ОКС „Магистър”** | |
|  | |
| |  |  |  |  |  |  |  |  |  | | --- | --- | --- | --- | --- | --- | --- | --- | --- | |  |  |  |  |  |  |  |  |  |   Специалност: **Специална педагогика**  Магистърска програма: **Жестов език и билингвистично образование** | |
|  | |
| Форма на обучение: **редовна**  Продължителност на обучението (брой семестри) 2 семестъра | |
|  | |
| Професионална квалификация:  **Ресурсен учител по билингвистично образование с български жестов език** | |

**Квалификационна характеристика: Ресурсен учител по билингвистично образование с български жестов език**

**Специалност: Специална педагогика**

1. **Насоченост, образователни цели**

Магистърската програма „Жестов език и билингвистично образование“ подготвя педагогически специалисти за създаване на нов тип образователна среда, която според Закона за българския жестов език (Обн. ДВ. бр. 9 от 02.02.2021) следва да интегрира БЖЕ като пълноправен език за обучение и учене на глухи деца и ученици в общообразователното училище. По смисъла на този закон „глухо“ е лице или дете със слухова загуба, което е естествен носител и/или ползвател на българския жестов език. За да бъде осигурено качествено образование е идентифицирана нужда от специалистите с компетентности за справяне с комуникативните пречки на глухите деца/ ученици в тяхното взаимодействие с интеркултурна среда от чуващи и глухи лица. В този контекст магистърската програма подготвя педагози с ключова професионална квалификация „Ресурсен учител по билингвистично образование с БЖЕ“ за оказване на обща, допълнителна и специална подкрепа на личностното развитие на глухи деца и ученици, чрез прилагане на билингвистични образователни стратегии с български жестов език (БЖЕ) и говорим български език (БЕ).

Учебният план на МП е разработен съобразно постановките в Закон за висшето образование, Постановление за утвърждаване Класификатор на областите на висше образование и професионалните направления, ЗПУО, Закон за българския жестов език, Наредба за приобщаващото образование, Наредба за статута и професионалното развитие на учителите, директорите и другите педагогически специалисти, Националната квалификационна рамка на Република България, Националната класификация на професиите и длъжностите, Европейската езикова рамка, и др.

Кандидатите за обучение в МП „Жестов език и билингвистично образование“ трябва да отговарят на следните условия:

* придобита образователно-квалификационна степен „Бакалавър“ с професионална квалификация „Учител“.
* компетентност за самостоятелно използване на БЖЕ, равнище В1 по Европейската езикова рамка.

Приемът се извършва по документи и чрез интервю за проверка на комуникативната компетентност в български жестов език. Компетентността за самостоятелно ползване на БЖЕ може да се удостовери и чрез диплома за професионална квалификация по специалност "Жестомимичен език" (7620501).

**2. Обучение (знания и умения, необходими за успешна професионална дейност; общо теоретична и специална подготовка и др.)**

Обучението в МП „Жестов език и билингвистично образование“ формира ценностно отношение на студентите към потенциала на двата естествени езика (говорим БЕ и БЖЕ) да осигуряват по хибриден начин качествено образование глухи деца/ученици и да подкрепят бикултурна личностна идентичност.

Учебният план предлага научни дисциплини с теоретичен, методологичен и практико-приложен характер. Учебното съдържание надгражда придобитите учителски компетентности в бакалавърска степен с нови знания, умения и практически нагласи към интегрирането на българския жестов език в общообразователната система, иновационна и международно призната билингвистична методология за преподаване и учене чрез две алтернативни по сензорна модалност лингвистични системи. Предвидени са лекционни курсове, семинари, практически упражнения и текуща практика, разпределени в два семестъра. Първият семестър акцентира върху усвояването на теоретични и методологични знания за училищното и социалното приобщаване чрез БЖЕ, граматиката на БЖЕ, методологията на билингвистичното образование, онтогенезата на знак-билингвалната компетентност, жестовия превод в образованието, мултимедийните билингвистични образователни ресурси, алтернативна комуникативна терапия чрез жестов език на деца/ученици с други СОП. Вторият семестър е насочен главно към овладяването на билингвистична методика за преподаване и учене на ключови учебни дисциплини в началната, прогимназиалната и гимназиалната училищна степен.

Студентите се дипломират с полагане на държавен изпит или със защита на магистърска теза.

**3. Професионални компетенции:**

Структурата и съдържанието на учебния план кореспондират с компетентностния подход в образованието. Студентите усвояват знания и умения за използване на БЖЕ като алтернативен, но съвместим с говоримия БЕ начин за комуникация, обучение и учене. Придобитите в бакалавърска образователна степен учителски компетентности се разширяват към прилагане на приобщаващ тип образование на глухи и други деца/ ученици с индивидуални потребности или интереси към БЖЕ. Като ключови професионални компетентности са идентифицирани следните:

1). *Компетентност за приобщаващо образование*. Отнася се до приноса на всеки учител за качествено образование на всички учащи се, включително и на глухите.  Познава се философията на приобщаващото образование и са изградени умения за нейното реализиране чрез разнообразни модели на обучение, взаимодействие и стимулиране на детското учене в образователната среда. Осъзнати са ограниченията на дискриминационния модел на образование и социализация, както и предимствата от признаване на индивидуалните и междугруповите различия в осигуряване на благополучие, защита на човешкото достойнство и независимост на глухите деца, ученици и възрастни

2) *Трансферна езикова и комуникативна компетентност*. Това е билингвална напречна компетентност в БЖЕ и БЕ, използвана в различни комуникативни ситуации, образователни и социални дейности, която има проекции във всички други професионални компетентности. Обхваща знания и умения за превключване от граматичните кодове и правила на БЕ към тези на БЖЕ, и обратно. Предполага владеене на БЖЕ в интеркултурен аспект и употреба на говоримия БЕ в различни речеви модалности - устна, дактилна, калкирана с жестови знаци, писмена и др.

3) *Компетентност за обща, допълнителна и специална подкрепа на обучението и ученето на глухи деца/ученици.* Отнася се до педагогически и методически компетенции за целево преподаване на БЖЕ и БЕ на глухи ученици, както и за консултиране или планиране, подготовка, обучение и оценяване на ученето на глухото дете/ученик съвместно с титуляря по съответния учебен предмет. Насочеността е към преход от компетенции в комуникативно използване на БЖЕ към академичен БЖЕ и умения за опериране с двата езика за образователни цели. Компетенциите за прилагате на билингвистични стратегии, методи и технологии в преподаването на учебните дисциплини се съчетават с компетенции за стимулиране на ученето и самостоятелната подготовка на ученика.

4) *Металингвистична и метакултурна компетентност.* Обхваща компетенции за саморефлексия и рефлексия над вариациите в езиковите форми на БЕ и БЖЕ, тяхната употреба от всички участници в билингвистичното образование на глухи деца/ученици в различни дискурси и интеркултурни взаимодействия. Отнася се до критично осъзнаване, разбиране, самоконтрол и подобряване на собствената бимодално билинвална компетентост и тази на глухите деца/ученици, техните преподаватели, връстници, семейства и други социални общности.

5) *Трансферна компетентност в информационните комуникативни технологии.* Обхваща компетенции за използване на мултимедийните технологии за улесняване на комуникативния обмен между глухите ученици и техните партньори в педагогическото и социалното общуване, както и за създаване на мултимедийни билингвистични образователни ресурси, които интегрират видеоформати на учебно съдържание с БЖЕ или други визуални и мануални средства.

6) *Компетентност за сътрудничество.* Това е област от знания, умения и поведенчески нагласи за емоционално-позитивно и делово общуване с родителите, педагогическите и други специалисти, с всички социални среди и институции, които имат принос за качественото образование чрез съвместна с ресурсния учител дейност за подкрепа на личностното развитие на глухи деца и ученици.

Независимо от напредъка на медицинските аудио технологии, доминиращата част от глухите деца/ученици развиват зрителен тип стратегии за учене на език, за свързване със социалните им общности, за придобиване на базови училищни умения, усвояване на учебното съдържание и личностно развитие във всички образователни степени. Когнитивните и социо-емоционалните проблеми на тези ученици произтичат от комуникативните пречки в образованието, а потенциалът за усвояване на учебното съдържание и за творческа изява е идентичен на този при чуващите им връстници. Завършилите МП „Жестов език и билингвистично образование“ педагогически специалисти придобиват компетентност за решаване или ограничаване на тези проблеми чрез прилагане на билингвистични образователни стратегии с БЖЕ за оказване на обща, допълнителна (краткосрочна и дългосрочна) и специална подкрепа за личностно развитие в различни образователни условия, в групови и индивидуални форми на работа и през целия детско-юношески период.

**4. Професионална реализация**

Завършилите МП „Жестов език и билингвистично образование“ педагогически специалисти могат да упражняват единични и съвместими с други професии дейности, понастоящем включени в Националната класификация на професиите и длъжностите или предстоящи да бъдат идентифицирани като такива.

Към ***единичните професии*** могат да се посочатт:

* Ресурсен учител по билингвистично образование с български жестов език (23525002)
* Учител методик по билингвистично образование с БЖЕ (23516001)
* Преподавател по билингвистично образование с БЖЕ във висше училище (23106001)
* Преводач, жестомимичен превод в образованието (26433017);
* Учител, жестов език, в център за подкрепа за личностно развитие и в Националния дворец на децата (23535004)

Според придобитата учителска специалност в бакалавърска степен, завършилите магистри биха могли да ***упражняват съвместими професии***:

* Учител на деца и ученици с увреден слух (23525021)
* Рехабилитатор на слуха и говора в институция в системата на предучилищното и училищното образование (23525014)
* Логопед с компетентност в билингвистични терапевтични стратегии в БЖЕ

Завършилите МП „Жестов език и билингвистично образование“ специалисти биха могли да се реализират в системата на предучилищното и училищното образование, висшето образование, социалната сфера и всички институции, които предлагат услуги и дейности в подкрепа на личностното развитие както на глухи, така и на други деца и ученици, според индивидуалните им потребности от жестов език. Сред тях са:

* Регионални центрове за подкрепа на приобщаващото образование;
* Центрове за специална образователна подкрепа;
* Дневни центрове за деца с увреждания, центрове за рехабилитация на слуха и говора, центрове за ранна интервенция;
* Държавни и частни образователни структури за предучилищна и училищна подготовка, профилирани гимназии;
* Държавни и частни специални училища за деца със сензорни увреждания, частни центрове и кабинети;
* Експертни комисии за оценяване на специалните комуникативни потребности на деца и възрастни;
* Неправителствени организации за деца със специални образователни потребности;
* Клубове по интереси в детската градина и училището (култура, изкуство, спорт), художествени формации по танц, балет, музика, театър;
* Центрове за изследвания и съвременно образование;
* Домове за медико-социални грижи за деца, центрове за настаняване от семеен тип (ЦНСТ) за деца, лишени от родителска грижа;
* Държавна и обществена администрация, Министерство на образованието и науката, регионални инспекторати по образованието.